כתב אישום הוגש נגד שוטר מתחנת לב תל אביב שעשה שימוש במאגר מידע משטרתי כדי לעקוב אחרי אישה, אחרי הגבר שהיתה מאורסת לו ובני משפחתה, והפיץ תיעוד מיני מזוייף שלה. חלק גדול מהחיפושים נעשו תוך שימוש בחשבונות של שוטרים אחרים מהתחנה, בהם מפקדו האישי
כתב אישום שהוגש לאחרונה על ידי מח"ש, חושף כי במשך שלוש שנים שבהן שירת במשטרה, שוטר סיור לשעבר מתחנת לב תל אביב עסק בסטוקינג אובססיבי אחרי אישה. הוא עשה זאת באמצעות שימוש במאגר המידע המשטרתי.
השוטר, שנולד וגדל בנצרת עילית, התגייס למשטרה בדצמבר 2017, כשהיה בן 28. במשך שלוש שנים שירת בתחנת לב-תל אביב כשוטר סיור, תפקיד שבו השוטר הוא "הדמות המרכזית במגע הראשוני עם האזרח הפונה למשטרה. תפקידו להגן ולהעניק שירות לאזרחים, בכל הקשור לביטחונם ואיכות חייהם", כך על פי משטרת ישראל.
אלא שבמסגרת תפקידו, עסק השוטר בפגיעה בלתי פוסקת בפרטיותה ובטחונה האישי של אישה שבה היה מעוניין. לפי כתב האישום, הוא ביצע 49 חיפושים במאגר המידע המשטרתי הנוגעים לה, לגבר שהיתה מאורסת לו ולבני משפחתה. רק שמונה מהחיפושים הללו בוצעו מהחשבון שלו במערכת המשטרתית. ב-41 הפעמים האחרות השתמש השוטר בשמות המשתמש וסיסמאותיהם של 12 שוטרות ושוטרים מתחנת לב-תל אביב, ביניהם גם מפקדו האישי. במשטרה לא ידעו על מעשיו.
כיום השוטר לשעבר מואשם במרמה והפרת אמונים, פגיעה בפרטיות, איומים והטרדה מינית. כתב האישום נגדו הוגש בסוף אוקטובר לבית המשפט השלום בתל אביב.
כתב האישום מתאר כי עוד לפני תחילת עבודתו במשטרה, נהג השוטר לשעבר להתכתב ברשתות החברתיות עם אישה שהוא מכיר מילדות. בשלב מסויים היא הפסיקה להשיב להודעותיו, כשהבינה שהוא מעוניין בה באופן רומנטי. היא היתה מאורסת לאדם אחר.
בעקבות הגילוי על אירוסיה, החל השוטר לאיים עליה. בין השאר כתב לה שיהרוס את חייה ולא ייתן לה ליהנות מהם, לא יאפשר לה להתחתן עם אדם אחר וכי גם אם תתחתן ותוליד ילדים – סופה שתהיה איתו. בנוסף, איים השוטר שיירה בארוסה ביום חתונתם וכי יגנוב את פרופיל הפייסבוק של האישה.
הוא לא הסתפק רק באיומים ברשתות. בהיותו בתפקיד במשטרה, הופיע במקום עבודתה של האישה פעמיים במהלך שנת 2018, שם הוא איים עליה והתעקש שעליה להיות בת זוגו.
בנוסף, השוטר מואשם גם בהטרדה מינית של האישה. כתב האישום מתאר כיצד זייף תמונות עירום וסרטון מיני שלה, פתח פרופיל פייסבוק שנשא את שמה והעלה לפרופיל את תמונות העירום המזוייפות. כמו כן, הוא התכתב התכתבויות מיניות עם משתמשי פייסבוק שונים כשהוא מתחזה לאישה ושלח להם את החומרים המיניים הערוכים.
מכתב האישום עולה כי חקירת מח"ש בעניין נפתחה בשנת 2020. עם תחילת החקירה הוצא השוטר לחופשה כפויה. לפי נהלי המשטרה, שוטר בחופשה כפויה זכאי לשכר שהיה מקבל אילו הוסיף לעבוד. בראשית שנת 2021 הוא פוטר מהמשטרה. משטרת ישראל מסרה שהשוטר "פעל בניגוד למצופה משוטר ובניגוד לערכי הארגון".
השוטר לשעבר כופר בכל ההאשמות נגדו. 
פנינו למשטרת ישראל ושאלנו האם בעקבות הפרשה הופקו לקחים הנוגעים לשיתוף שמות משתמש וסיסמאות בין שוטרים, האם ננקטו מאז צעדים שמונעים משוטרים לבצע חיפושים במאגר המשטרתי על ידי התחברות לחשבונות שאינם שלהם. ממשטרת ישראל נמסר: "משטרת ישראל רואה בחומרה כל מקרה של דלף מידע ומשכך מתקיימים כל העת בדיקות לאיתור התנהלות חריגה. ככל שזאת מתגלה הנושא מועבר להמשך טיפול הגורמים הרלוונטיים".


הרשמה בקליק לניוזלטר הכי חם בגיהנום: 






המקום הכי חם בגיהנום

 
מגזין עיתונות עצמאי    אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  





 












הרשמה בקליק לניוזלטר הכי חם בגיהנום: 










      



© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish




מגזין עיתונות עצמאי
   אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  
אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.


הרשמה בקליק לניוזלטר הכי חם בגיהנום: 





© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish
© 2020 כל הזכויות שמורות למקום הכי חם בגיהנום - מגזין
עיתונאי עצמאי | 
פיתוח Fatfish
נא להיכנס לחשבון מתחת











יש למלא את הטופס כדי להירשם











נא להזין שם משתמש או כתובת דוא״ל כדי לאחזר ססמא







